Min fruentlich willig dienste allezit vor, lieber h'r schulths. Zwimpffel ûw' burg'
ze Thun hat in v'gangnē zit dis jars von ettlichen den mynen ze Grindelwalt
ettwas schaffen kouft umb ein mergklich sum̄ geltes und hat darfûr, als
die mynen meinent, inen derzit Ruͤdin Grodl vō Gsteig v'setzet. Als nu
zil und tag soͤlich' bezalung nuͤ langest v'schinnen sind, so hant si denselbē
Grodel darumb an mynē gerichten mit recht fûrgenomē und beclagt. Der
hat nuͤ solichs hindergangs villicht nit so gar woͤllen gichtig sin, so
wit, dz ir nach clag und antwurt am letsten kuntschaft zen hoͤrend
bekent ist von biderben lutē, die den̄ von der sach wissend. Dieselben
woͤllend nuͤ nit reden, als ouch dz ir dahar uns' lantrecht und gerichtē
recht gewesen und noch ist, es sye denn, dz die rechtē sether beider teiln
under ougen sind. Harumb, lieber h'r schulth̄s, umb dz die sach
mit dem guͤtigesten zugange und ouch merer cost muͤge und schad
in der sach erspart werde, so bittē ich uch mit allem ernst fruentlich,
ir woellend den genanten Zwimpffel darzuͤ wisen und halten, dz er uff
rechten und' ougen sye, umb dz mā, als recht ist, die kuntschaft
verhôre und in der sach fuerer beschech, das denn gottlich, billich und
recht sye. Und woͤllend har inn tuͤn, als ich uch gantz wolgetrûwen,
das burgern ich alzît umb uech frûntlich zen dienen. Dat an zinstag
nach der alten vastnacht anno etc LXVII.
Cristan Swender, probst
zu Interlappen